[{"text_idx": "#000002", "text": "Mewn ychydig dan wythnos, bydd Aberystwyth yn leoliad ar gyfer Hacio\u2019r Iaith 2012 (28ain Ionawr 2012). Hwn fydd y trydydd digwyddiad, ac un o\u2019r \u2018barcamps\u2019 mwyaf yng Nghymru."}, {"text_idx": "#000004", "text": "Mae bar camp yn fath arbennig o gynhadledd sy\u2019n cael ei ddisgrifio yn Saesneg fel \u2018unconference\u2019, does dim amserlen, dim digwyddiadau na siaradwyr wedi ei drefnu... mae popeth yn cael ei drefnu ar y diwrnod."}, {"text_idx": "#000005", "text": "Ydi, mae\u2019n swnio\u2019n wallgof, ond mae\u2019n gweithio. Mae\u2019r amserlen yn cael ei benderfynu ar y diwrnod gan bawb sy\u2019n troi lan. Mae pawb yn cael ei annog i arwyddo lan a siarad ar unrhyw bwnc maen nhw eisiau. Er bod thema\u2019r digwyddiad ydi technoleg, mae\u2019n bosib dehongli hyn mewn sawl ffordd i siarad am unrhyw bwnc, ac mae\u2019n bosib trafod unrhyw beth o effaith polisi\u2019r llywodraeth ar ddefnydd y we, i hanes \u2018memes\u2019 y rhyngrwyd."}, {"text_idx": "#000006", "text": "Dwi wedi bod i sawl digwyddiad o\u2019r math \u2018ma, ac mae pethau\u2019n gallu bod mor eang a\u0302 \u2018ny... yn ystod Barcamp Llundain 2011, ddaru cannoedd o bobl troi lan i wrando a siarad. Mewn un ystafell, roedd dynes yn disgrifio ei gwaith hi o adolygu siocled ar ei gwefan hi (roedd hi di dod a rhywfaint o siocled hefo hi!), tra mewn ystafell arall, roedd blogiwr wisgi yn rhedeg sesiwn \u201cAbsinthe for Beginners\u201d, tra mewn ystafell arall roedd person yn rhedeg sesiwn ar greu gemau ar gyfer yr iPhone. Y peth gwallgof? Roedd hyn i gyd o fewn yr un awr!"}, {"text_idx": "#000007", "text": "Ar ddechrau\u2019r dydd, fydd y bobl yno yn ymgasglu wrth y \u2018grid\u2019 a rhoi lawr pa drafodaeth maen nhw eisiau cynnal. Fel dwi wedi so\u0302n yn barod, mae\u2019n bosib siarad am unrhyw beth (fel i mi ddweud, siocled ag absinthe...). Y cwestiwn nesaf yw, oes *rhaid* i mi siarad?"}, {"text_idx": "#000008", "text": "Wel, does dim *rhaid* i chi... ond dylsa chi gwneud. Mae pawb sy\u2019n dod eisiau gwrando ar drafodaethau a ballu. Maen nhw *eisiau* clywed gynoch chi. Does neb yn mynd i waeddi, codi cywilydd na gwneud hwyl ohonoch. Maen nhw eisiau clywed gan bobl wybodus gydag angerdd at y pwnc dan sylw. Does dim angen creu Powerpoint, does dim angen wbath technegol, does dim rhaid paratoi dim. Yn llythrennol, dim ond angen i chi arwyddo lan am slot, a siarad. Mae\u2019r holl beth amdanoch chi\u2019n rhannu eich angerdd a\u2019ch gwybodaeth."}, {"text_idx": "#000010", "text": "Eisiau syniadau? Cymrwch olwg ar y tudalen \u2018ma oddi ar , mae \u2018na restr o bron i 1000 o sesiynau mewn cannoedd o barcamps dros y byd gan gynnwys \u201cFancy a Pint?\u201d yn Barcamp Llundain (un o rhai fi! Ddaru mi gyfarfod y cyd-gyflwynydd y bore \u2018na, ac erbyn y pnawn mi ddaru ni gyflwyno\u2019r sesiwn trafod gydag ystafell lawn o bobl... dim PowerPoint na dim), neu \u201cHow to Podcast for Free\u201d o Barcamp Lerpwl (dim un o rhai fi...). Fel ddaru mi ddweud, *unrhyw beth*."}, {"text_idx": "#000011", "text": "Os eich bod chi ddim yn siw\u0302r am wneud sesiwn, fe allwch chi gysylltu gyda fi cyn dydd Sadwrn nesaf (, neu @bryns ar twitter), neu ofyn i mi ar y diwrnod. Dwi wedi cael profiadau gwych yn gwneud sesiynau mewn barcamps, a dylsa chi gael hefyd. Mae\u2019n siawns da cael ymarfer siarad yn gyhoeddus o flaen cynulleidfa sydd eisiau clywed gynoch chi, ac eisiau eich cefnogi."}, {"text_idx": "#000012", "text": "Heblaw am y sesiynau, fe gewch chi gyfle i wylio Sioned (@llef), Iestyn (@iestynx) a finnau yn recordio\u2019r Haclediad o flaen cynulleidfa fyw. Fydd y peth yn wych. Mae\u2019r flwyddyn \u2018ma yn siapio lan yn arbennig o dda, a hwn fydd y flwyddyn fwyaf erioed, a dwi wedi gwirioni. Os eich bod chi heb fod o\u2019r blaen, mae \u2018na deimlad gwych o ymgasglu gyda grw\u0302p mawr o bobl sydd gydag angerdd dros bwnc. Fydda chi\u2019n gadael ac eisiau dechrau tomen o brosiectau newydd yn syth bin... a chofiwch, fydd \u2018ny yn rhoi digon i chi drafod yn Hacio\u2019r Iaith 2013!"}]